Politiet fik efter et grundlovsforhør søndag formiddag ved Retten i Hjørring 14 dage til at efterforske en sag mod en 53-årig mand, der er sigtet for at have forgrebet sig seksuelt mod sin samlever. - Vi har anholdt en mand efter en voldssag i Arentsminde i nat, og nu er han fængslet, fortæller vagtchef Jes Faldberg fra Nordjyllands Politi. Manden nægter sig skyldig i overgrebet, der skulle være sket natten til søndag, og han har kæret varetægtsfængslingen til Landsretten. Af hensyn til politiets efterforskning foregik grundlovsforhøret uden tilhørere og bag lukkede døre. Manden er ikke kendt af politiet, oplyser vagtchefen.

Opsummering:
53-årig mand nægter sig skyldig i sexovergreb, alligevel blev han fængslet i 14 dage.